Trasmission là che a jessi protagoniste e je la musiche che e rive des nazionalitâts minorizadis europeanis. ‘Irrintzi’ par basc al vûl dî scriul, o sei un berli doprât massime in mont par saludâsi di lontan o tant che espression di gjonde. Une usance comune a diviersis popolazions ma che, chel istès, e compagne chest messaç di salût e di gjonde cuntun sens fuart di identitât. Ogni pontate si disvilupe ator di une peraule o di un concet che al è riclamât intai titui des cjançons proponudis o al è il cûr dai tocs stes e che, tant che un fîl, al lee tra di lôr lenghis e gjenars musicâi i plui diviers. Par insuazâlis miôr, lis cjançons a son compagnadis di cualchi informazion su autôrs e significâts.
fur_Latn